În data de 27 mai se împlinesc 424 de ani de la prima unire a românilor realizată de Mihai Viteazul. Domnitorul a fost declarat erou al națiunii române de Parlamentul României.
„Domn al Țării Românești, Ardealului și Moldovei” este titlul purtat de Mihai Viteazul, menționat într-un act oficial pentru prima dată în 27 mai 1600.
După eliberarea Țării Românești de controlul Porții Otomane, domnitorul a continuat luptele cu Andrei Bathory, pe care l-a înfrânt în octombrie 1599 la Şelimbăr. În 10 mai l-a înfrânt pe domnitorul moldovean Ieremia Movilă și apoi i-a fost predată cetatea Sucevei.
În timpul scurt cât a fost domnitor al celor trei țări românești a luat câteva măsuri urgente: adoptarea aceleiaşi steme pentru toate teritoriile (stema avea în vârf vulturul cu crucea în cioc), a construit o biserică ortodoxă la Alba Iulia, care a servit drept catedrală, a acordat anumite înlesniri preoţilor şi iobagilor români şi a numit ca mitropolit al Transilvaniei pe Egumenul Ioan de la Prislop.
Mihai Viteazul a fost asasinat de cei lângă care luptase în Liga Creştină, în data de 9/19 august 1601, la Câmpia Turzii.
Deși a durat o scurtă perioadă de timp, unirea lui Mihai Viteazul a rămas un ideal pe care românii l-au împlinit ulterior, în secolele 19-20.
„Mihai a mai fost ceva de care am uitat astăzi, a avut o dimensiune europeană, era așteptat ca apărător al Constantinopolului, Mihai a spus că și-a pus această țărișoară a lui în slujba creștinătății și aproape ca Ștefan cel Mare, care a zis că Moldova este poarta creștinătății, și el a gândit în același fel și a încercat să creeze o forță puternică”, spunea acad. Ioan-Aurel Pop, Președintele Academiei Române, într-o emisiune difuzată de Trinitas TV.
„Geniul lui a fost că forța a fost făcută din români și din țări românești în majoritate, chiar dacă trăiau și alții în acestea, și că a lăsat un testament”.
Citește și:
- 7 aspecte despre viața duhovnicească a binecredinciosului domnitor Mihai Viteazul
- Mihai Viteazul, Horea, Cloșca și Crișan au fost declarați eroi martiri ai națiunii române
Foto credit: public domain